Berit Hagen Agøy, generalsekretær i Mellomkirkelig råd for Den norske kirke. Foto: Bendiksby, Terje / Scanpix

Statoils satsing på utvinning av oljesand i Canada volder selskapet stadig mer hodebry.

Nå varsler Den norske kirke, som eier Statoil-aksjer for 14 millioner kroner, at Kirkens investeringsselskap OVF vil selge sine aksjer i Nordens største selskap dersom ikke Statoil snur i oljesandsaken.

– Hvis ikke Statoil endrer sin politikk, kommer vi til å oppfordre OVF til å selge seg ut av Statoil etter generalforsamlingen, sier Berit Hagen Agøy, generalsekretær i Mellomkirkelig råd.

Opplysningsvesenets fond er kirkens heleide investeringsfond.

Men ingenting tyder på at Statoil heller i år kommer til å ta hensyn til protestene fra miljøbevegelsen og aksjonærer på vårens generalforsamling.

Selskapet har solid backing fra største eier staten og Olje- og energiminister Ola Borten Moe.

– Vi vurderer ikke at det er utfordrende å eie aksjer i Statoil i det hele tatt, snarere tvert i mot, sa Borten Moe til NRK sist uke.

LES OGSÅ: - Ser at det er et paradoks

– Et uetisk prosjekt

Berit Hagen Agøy sier at hun mener at tjæresandprosjektet er uetisk av to grunner.

– Det ene er at det er alvorlige miljøkonsekvenser, og det andre er at det ødelegger for urfolkenes næringsgrunnlag, sier Hagen Agøy.

Biskop Erling Pettersen i Stavanger sier til NRK at kirkens eierskap i Statoil er et viktig tema og diskuteres blant landets biskoper.

- Saken har store dimensjoner og kan ikke bare glattes over, sier Pettersen.

Flere etiske fond på vei ut

Forrige uke meldte NRK at det britiske kapitalforvaltningsselskapet Ecclesiastical Investment som eies av Den anglikanske kirke, selger sine aksjer i Statoil.

Ifølge WWF og Greenpeace, som har gitt råd til britiske Ecclesiastical Investment om å trekke seg ut av Statoil, finnes det flere fond som har gjort det samme.

– Men de ønsker ikke å si det høyt eller gå ut med dette offentlig, sier Martin Norman i Greenpeace.

Tidligere er det kjent at både svenske Swedbank og Den svenska kyrkan solgt seg ut på grunn av Statoils satsing på oljesand.

– Bildet er ikke svart - hvitt

Nestleder i energi- og miljøkomiteen på Stortinget, Siri Meling fra Høyre, sier til NRK at Statoil går i front når det gjelder miljøhensyn ved utvinning av oljesand.

– Selskapet går langt utover det som kreves fra canadiske miljømyndigheter i forhold til hvordan de ivaretar sin aktivitet og åpenheten rundt aktiviteten, sier Meling.

Hun mener at Statoils oljesandprosjekt i Canada er med på å gjøre det hun kaller oljeklyngen mer miljøvennlig.

I går skrøt FrPs Per Willy Amundsen av Statoils oljesandprosjekt til avisa Nationen.

Amundsen var sist uke i Canada og besøkte Statoils oljesandprosjekt sammen med Energi- og miljøkomiteen på Stortinget.

Av de politiske partiene er det kun KrF og Venstre som tidligere har tatt til orde for at Statoil bør ut av oljesand.